**ОДЛУКА БРОЈ 1/2024**

**ЗАЈЕДНИЧКОГ КОМИТЕТА**

**УСТАНОВЉЕНОГ СПОРАЗУМОМ О СЛОБОДНОЈ ТРГОВИНИ**

**ИЗМЕЂУ РЕПУБЛИКЕ СРБИЈЕ И РЕПУБЛИКЕ ТУРСКЕ**

**О**

**ИЗМЕНИ СПОРАЗУМА О СЛОБОДНОЈ ТРГОВИНИ**

**ИЗМЕЂУ РЕПУБЛИКЕ СРБИЈЕ И РЕПУБЛИКЕ ТУРСКЕ**

**ЗАМЕНОМ ПРОТОКОЛА II О ДЕФИНИЦИЈИ ПОЈМА „ПРОИЗВОДИ СА ПОРЕКЛОМ“ И МЕТОДАМА АДМИНИСТРАТИВНЕ САРАДЊЕ**

Заједнички комитет,

Имајући у виду Споразум о слободној трговини између Републике Србије и Републике Турске (у даљем тексту „Споразум”), а посебно члан 3. Протокола II о дефиницији појма „производи са пореклом” и методама административне сарадње (у даљем тексту „Протокол II”),

С обзиром на то да:

1. Члан 23. Споразума односи се на Протокол II, који садржи правила о пореклу,
2. Чланом 3. Протокола II прописано је да Заједнички комитет основан чланом 29. став 1. Споразума може одлучити да измени одредбе овог протокола,
3. Регионална Конвенција о пан-евро-медитеранским преференцијалним правилима о пореклу[[1]](#footnote-1) (у даљем тексту: „Конвенција“) усмерена је на преношење постојећих билатералних система правила о пореклу установљених у билатералним споразумима о слободној трговини закључених између Страна уговорница Конвенције у мултилатерални оквир, не доводећи у питање начела садржана у тим билатералним споразумима,
4. Република Србија и Република Турска потписале су Конвенцију 12. новембра 2012. године, односно 4. новембра 2011. године,
5. Република Србија и Република Турска депоновале су своје инструменте приступања код депозитара Конвенције 1. јула 2013. године, односно 4. децембра 2013. године. Стога, у складу са чланом 10. став 3. Конвенције, Конвенција је ступила на снагу 1. септембра 2013. године у односу на Републику Србију и 1. фебруара 2014. године у односу на Републику Турску,
6. Одлуком бр. 1/2017 Заједничког комитета установљеног Споразумом о слободној трговини између Републике Србије и Републике Турске о замени Протокола II уз Споразум о слободној трговини, о дефиницији појма „производи са пореклом” и методама административне сарадње, Протокол II је замењен новим протоколом, који се позива на Конвенцију,
7. Уколико прелазак на Конвенцију није истовремен за све стране уговорнице, тиме оне не би требало да буду доведене у неповољнију ситуацију него што је то било раније предвиђено Протоколом,
8. Конвенција је измењена Одлуком бр. 1/2023 Заједничког комитета Регионалне конвенције о пан-евро-медитеранским преференцијалним правилима о пореклу од 7. децембра 2023. године**[[2]](#footnote-2)**,
9. Протокол II стога треба да буде замењен новим протоколом који би укључивао динамичну везу са Конвенцијом, тако да се увек позива на најновију верзију Конвенције на снази.

УСВОЈИО ЈЕ ОВУ ОДЛУКУ:

*Члан 1*

Протокол II Споразума замењује се текстом приложеним у Анексу ове Одлуке.

*Члан 2*

Ова Одлука ступа на снагу даном пријема последњег писменог обавештења дипломатским путем, којим Стране обавештавају једна другу да су испуњени сви потребни услови предвиђени њиховим националним законодавствима за ступање Одлуке на снагу.

Ова Одлука се примењује од 1. јануара 2025. године.

Сачињено у Београду, дана 11. октобра 2024. године, у два оригинална примерка, сваки на српском, турском и енглеском језику, при чему сва три текста имају једнаку важност. У случају различитог тумачења ове Одлуке меродаван је текст на енглеском језику.

|  |  |
| --- | --- |
| За Владу  Републике Србије  **Томислав Момировић**  Министар унутрашње и спољне трговине | За Владу  Републике Турске  **Проф. др Омер Болат**  Министар трговине |

АНЕКС

**„Протокол 2**

**о дефиницији појма „производи са пореклом” и методама административне сарадње**

*Члан 1*

**Правила о пореклу**

1. У сврху спровођења овог споразума, примењују се Прилог I и одговарајуће одредбе Прилога II Регионалне Конвенције о пан-евро-медитеранским преференцијалним правилима о пореклу3 (у даљем тексту: Конвенција), која је последњи пут измењена и објављена у „Службеном листу Европске уније”.

2. Сва позивања на „одговарајући споразумˮ у Прилогу I и у одговарајућим одредбама Прилога II Конвенције, тумаче се тако да се односе на Споразум.

*Члан 2*

**Решавање спорова**

1. Ако дође до спорова у односу на поступке провере из чл. 34 и 35. Прилога I Конвенције, који не могу бити решени између царинских органа који су поднели захтев за проверу и царинских органа одговорних за обављање провере, они се упућују Заједничком комитету.

2. У свим случајевима решавања спорова између увозника и царинских органа земље увознице, примењује се законодавство те земље.

*Члан 3*

**Измене Протокола**

Заједнички комитет основан чланом 29. Споразума може одлучити да измени одредбе овог протокола.

*Члан 4*

**Иступање из Конвенције**

1. Ако Република Србија или Република Турска доставе писмено обавештење депозитару Конвенције о својој намери да иступи из Конвенције у складу са њеним чланом 9, Република Србија и Република Турска одмах улазе у преговоре о правилима о пореклу у сврху примене Споразума.

2. До ступања на снагу таквих новодоговорених правила о пореклу, у овом споразуму настављају да се примењују правила о пореклу садржана у Прилогу I, и када је то потребно, одговарајуће одредбе Прилога II Конвенције које су на снази у моменту иступања. Међутим, од тренутка иступања, правила о пореклу садржана у Прилогу I, и када је то потребно, у одговарајућим одредбама Прилога II Конвенције, тумаче се тако да омогуће једино билатералну кумулацију између Републике Србије и Републике Турске.

\_\_\_\_\_\_\_\_\_\_\_\_\_\_\_\_\_\_\_\_\_

3„Службени лист Европске унијеˮ L54 од 26.2.2013, стр. 4.

1. „Службени лист Европске унијеˮ L54 од 26.2.2013, стр. 4. [↑](#footnote-ref-1)
2. Службени лист Европске уније L2024/390 од 19.2.2024. [↑](#footnote-ref-2)